ТАТАРСТАН РЕСПУБЛИКАСЫ КОНСТИТУЦИЯ СУДЫның
БИЛГЕЛӘМӘСЕ

Татарстан Республикасы Министрлар Кабинетының  2005 елның 
15 апрелендәге 190 номерлы карары (Татарстан Республикасы Министрлар Кабинетының 2011 елның 12 октябрендәге 847 номерлы карары редакциясендә) белән расланган Татарстан Республикасында социаль ипотека системасында торак шартларын яхшыртуга мохтаҗларны исәпкә кую кагыйдәләре һәм тәртибенең 18 пунктындагы тугызынчы абзацы белән үзенең конституциячел хокуклары һәм ирекләре бозылуга карата гражданка Г.М. Комарова шикаяте буенча эш башкаруны туктату турында

Казан ш.                                                                          2013 елның 19 феврале

Татарстан Республикасы Конституция суды Рәисе В.Н. Демидов, судьялары Ф.Н. Баһаутдинов, Л.В. Кузьмина, Р.Г. Сәхиева, А.А. Хамматова, А.Р. Шакараев  составында, 
суд утырышында гражданка Г.М. Комарова шикаяте буенча эшне туктату турында судья-докладчы Л.В. Кузьмина мәгълүматын тыңлаганнан соң, Татарстан Республикасы Конституция суды   
ачыклады:
1. Татарстан Республикасы Конституция судына  2012 елның 21 маенда гражданка Г.М. Комарова Татарстан Республикасы Министрлар Кабинетының  2005 елның 15 апрелендәге 190 номерлы карары (Татарстан Республикасы Министрлар Кабинетының 2011 елның 12 октябрендәге 847 номерлы карары редакциясендә)  белән расланган Татарстан Республикасында социаль ипотека системасында торак шартларын яхшыртуга мохтаҗларны исәпкә кую кагыйдәләре һәм тәртибенең 18 пунктындагы тугызынчы абзацы белән  үзенең конституциячел хокуклары һәм ирекләре бозылуга карата  шикаять белән мөрәҗәгать итте.
Дәгъва белдерелә торган норма Махсуслаштырылган  оешма (“Татарстан Республикасы Президенты каршындагы дәүләт торак фонды”  коммерциячел булмаган оешмасы)  реестрында тору хокукына мөрәҗәгать итүче үзенең гаиләсе аерым фатир сайлаганчыга кадәр, шул исәптән айлык түләүләрне  гамәлгә ашыру шартнамәсе шартлары үтәлмәгән  очрактан тыш, ия була дип билгели.
Шикаятьтән һәм аңа кушып бирелгән документларның күчермәләреннән  күренгәнчә, мөрәҗәгать итүче озак вакыт бюджет өлкәсендә эшли, аның гаиләсе торак шартларын яхшыртуга мохтаҗ. Гражданка Г.М. Комарова гаризасы нигезендә аның гаиләсе социаль ипотека системасында торак шартларын яхшыртуга мохтаҗлар исәбенә куелган, Махсуслаштырылган  оешма (“Татарстан Республикасы Президенты каршындагы дәүләт торак фонды”  коммерциячел булмаган оешмасы)  реестрына кертелгән, шуңа бәйле рәвештә мөрәҗәгать итүче гаиләсе белән социаль ипотека шартнамәсе төзелгән.
 Мөрәҗәгать итүче күрсәткәнчә, әлеге шартнамә шартлары нигезендә ул ай саен хезмәт өчен түләүнең минималь күләменең кимендә 50 проценты күләмендә кертем түләп барырга тиеш була. “Хезмәт өчен түләүнең минималь күләме турында” Федераль законның 1 статьясына үзгәреш кертү хакында” 2011 елның 1 июнендәге 106-ФЗ номерлы Федераль закон нигезендә хезмәт өчен түләүнең минималь күләме артты, ә ул моны белмичә, һәр ай саен хезмәт өчен түләүнең элекке минималь күләменең 50 процентына тигез сумманы түләп килгән.  Шуңа күрә гражданка Г.М. Комарованың гаилә счетында 2000 сум күләмендә бурыч җыелган, бу исә мөрәҗәгать итүченең гаиләсен  Махсуслаштырылган  оешма реестрыннан төшереп калдыруга, ә аннары Татарстан Республикасында социаль ипотека системасында торак шартларын яхшыртуга мохтаҗ гаиләләр исәбеннән төшереп калдыруга китергән. 
Мөрәҗәгать итүче фикеренчә, Социаль ипотека программасы аз керемле гражданнарга исәпләнгән һәм билгеләнгән срокта кертелмәгән айлык түләү  шул очракта да торак шартларын яхшыртуга мохтаҗ булып калучы гражданнарны Махсуслаштырылган  оешма реестрыннан төшереп калдыру өчен һәм  шуның белән социаль ипотека системасында торак шартларын яхшыртуга дәүләт ярдәменә хокукын туктату өчен нигез булып тормаска тиеш.
Моннан тыш, гражданка Г.М. Комарова аның гаиләсен Махсуслаштырылган  оешма реестрыннан алдан кисәтмичә төшереп калдырганнар дип билгели. Дәгъва белдерелә торган норма мондый кисәтү механизмын күздә тотмаган, ул аны башбаштакланып куллану мөмкинлеген  тудыра  һәм ул һәркем закон һәм суд алдында тигез дигән конституциячел принципны бозуга китерә дип  саный.
Бәян ителгәннәр нигезендә мөрәҗәгать итүче Татарстан Республикасы Министрлар Кабинетының  2005 елның 15 апрелендәге 190 номерлы карары (Татарстан Республикасы Министрлар Кабинетының 2011 елның 
12 октябрендәге 847 номерлы карары редакциясендә)  белән расланган Татарстан Республикасында социаль ипотека системасында торак шартларын яхшыртуга мохтаҗларны исәпкә кую кагыйдәләре һәм тәртибенең 
18 пунктындагы тугызынчы абзацын Татарстан Республикасы Конституциясенең 13, 28 (беренче һәм икенче өлешләр), 29 (беренче өлеш), 30,55 (беренче һәм икенче өлешләр) һәм 58 (икенче өлеш) статьялары нигезләмәләренә  туры килми дип тануны сорый.  
2. Татарстан Республикасы Конституция суды 2012 елның 11 июлендәге 16-О номерлы билгеләмәсе белән гражданка Г.М. Комарованың шикаятен карауга алган. Ләкин әлеге шикаятьне Татарстан Республикасы Конституция суды утырышында карый башлаганчыга кадәр ул 2013 елның 5 февралендә үзенең шикаятен кире алу турында гариза белән мөрәҗәгать итте, чөнки Татарстан Республикасы  Түбән Кама шәһәр судының 2012 елның 
9 октябрендәге карары белән Реестрдан төшереп калдыруны законсыз дип тану һәм аның гаиләсенә социаль ипотека системасында торак шартларын яхшыртуда дәүләт ярдәменә хокукын торгызу хакында “Татарстан Республикасы Президенты каршындагы дәүләт торак фонды”  коммерциячел булмаган махсуслаштырылган оешмасына  гражданка Г.М. Комарованың дәгъвасы канәгатьләндерелгән.  Татарстан Республикасы Югары судының Граждан эшләре буенча Суд коллегиясенең 2013 елның 24 гыйнварындагы апелляция билгеләмәсе белән күрсәтелгән карар үзгәрешсез калган. 
“Татарстан Республикасы Конституция суды турында” Татарстан Республикасы Законының 47 статьясы нигезендә Татарстан Республикасы Конституция судына мөрәҗәгать Татарстан Республикасы Конституция суды утырышында эшне карый башлаганчыга кадәр кире алынырга мөмкин; мөрәҗәгатъ кире алынган очракта эш башкару туктатыла. 
Гражданка Г.М. Комарова үзенең мөрәҗәгатен Татарстан Республикасы Конституция суды утырышында эшне карый башлаганчыга кадәр кире алганга күрә, әлеге шикаять буенча эш башкару туктатылырга тиеш.
Бәян ителгәннәрдән чыгып, “Татарстан Республикасы Конституция суды    турында” Татарстан Республикасы Законының 47 статьясына, 
66 статьясындагы беренче һәм бишенче өлешләренә, 72 статьясына һәм 
73 статьясындагы  беренче өлешенә таянып, Татарстан Республикасы Конституция суды

б и л г е л ә д е:

1. Татарстан Республикасы Министрлар Кабинетының  2005 елның                15 апрелендәге 190 номерлы карары (Татарстан Республикасы Министрлар Кабинетының 2011 елның 12 октябрендәге 847 номерлы карары редакциясендә)  белән расланган Татарстан Республикасында социаль ипотека системасында торак шартларын яхшыртуга мохтаҗларны исәпкә кую кагыйдәләре һәм тәртибенең 18 пунктындагы тугызынчы абзацы белән  үзенең конституциячел хокуклары һәм ирекләре бозылуга карата  гражданка Г.М. Комарова шикаяте буенча эш башкаруны, мөрәҗәгать итүченең әлеге шикаятьне кире алуына бәйле рәвештә,  туктатырга.
2. Гражданка Г.М. Комарова түләгән дәүләт пошлинасы аңа тулысынча кайтарылырга тиеш. 
3. Бу шикаять буенча Татарстан Республикасы Конституция суды Билгеләмәсе катгый һәм аңа карата шикаять бирелми.
4. Әлеге Билгеләмәнең күчермәсен гражданка Г.М. Комаровага һәм Татарстан Республикасы Министрлар Кабинетына җибәрергә. 
5. Әлеге Билгеләмә “Татарстан Республикасы Конституция суды хәбәрләре”ндә басылып чыгарга тиеш.

№ 2-О							Татарстан Республикасы
								Конституция суды